Les Bases del Pacte Nacional per a la Transició Energètica de Catalunya, aprovades pel Govern de la Generalitat el gener de 2017, dissenyen el camí cap a un nou país on les energies renovables esdevinguin el 100% del consum energètic en l'horitzó del 2050, tot prioritzant un model distribuït on l'energia es generi i es consumeixi, en bona part, dins el propi territori català.
Aquest és un objectiu molt ambiciós que requerirà transformacions profundes en el model territorial i sociocultural de Catalunya per tal d'avançar cap a la necessària captació i aprofitament elèctric de recursos naturals autòctons com són el vent, la radiació solar, l'aigua, la biomassa i la geotèrmia allà on se'n disposi.
L'energia de km 0 i de km 100 ha de deixar de ser una opció per a ser una realitat.
L'increment de la demanda d'electricitat d'origen renovable per part dels consumidors afavorirà, a la llarga, l'aparició de noves plantes de generació elèctrica d'origen renovable.
Per la seva part, les administracions i grans empreses corporatives poden impulsar noves instal·lacions renovables de km zero o km 100 mitjançant els contractes de compra garantida a llarg termini que garanteixin la viabilitat de nous projectes renovables distribuïts i implantats a Catalunya.
Aquestes són les diferents formes de consumir electricitat d'origen renovable segons el tipus de contracte i instal·lació:
És un sistema pel qual es certifica que l'energia ha estat produïda en centrals de generació d'energia d'origen renovable.
Aquesta energia que disposa dels certificats corresponents es transmet al consumidor final, de manera que administrativament es vincula l'energia renovable produïda amb la consumida.
Per consumir aquest tipus d'energia només cal contractar-la amb la comercialitzadora elèctrica que comprarà els certificats suficients en quantitat pels consums subministrats.
Tot i que l'assignació del certificats és consumidor a consumidor final, cada cop és més freqüent trobar comercialitzadores amb el 100 % d'energia elèctrica d'origen renovable, que vol dir que compren certificats d'origen renovable per cobrir tota la demanda elèctrica dels seus clients.
Aquesta certificació no té en compte però aspectes importants com ara la proximitat entre el lloc de generació de l'energia i el lloc on es consumeix, que evita pèrdues importants a la xarxa elèctrica.
Tampoc té en compte per exemple, la implantació de noves instal·lacions renovables ja que les instal·lacions renovables existents produeixen un elevat volum d'energia renovable que cobreix tota la demanda de certificats verds, i per tant, no s'afavoreix la creació de nous parcs renovables.
Amb aquests acords es pacta la compra d'energia entre un consumidor i un productor a llarg termini, entre 10 i 15 anys, i a uns preus pactats.
Conceptualment l'energia del productor renovable arriba al consumidor a través de la xarxa eléctrica, tot i que físicament l'energia es distribueix per la xarxa seguint principis elèctrics.
A diferència dels certificats d'origen, aquesta energia no entra a formar part de la cassació de preus del mercat elèctric, cosa que fomenta l'estabilitat de preus tant del contracte PPA com del mercat global, reduint les possibilitat d'actuacions especulatives dels grans agents del mercat.
Aquests acords son una peça important per la construcció de nous parcs de producció d'energia renovable donat que asseguren la compra d'energia a uns preus coneguts, el que permet el finançament d'aquests parcs per part de les entitats financeres, eliminant el risc de preu de l'energia.
Igual que passa amb els certificats d'origen, aquest acords no acostumen a incorporar criteris de proximitat entre productor i consumidor.
Això fa que el transit de l'energia entre el productor i consumidor estigui subjecte a les pèrdues de la xarxa elèctrica.
Amb l'autoconsum, la generació i el consum de l'energia renovable té lloc en les mateixes instal·lacions, de manera que s'eviten les pèrdues.
L'energia autoconsumida té a més incentius econòmics per al consumidor que redueix el cost no només de la part d'energia si no també de la part dels costos regulats (peatges de transport i distribució, etc..).
És per tant, l'alternativa per consumir energia renovable més avantatjosa, ja que és de proximitat i fomenta les noves instal·lacions renovables.
Aquesta alternativa està limitada però al espai disponible a les cobertes dels propis edificis o a espais propers.